**Χαιρετισμός του Προέδρου της Βουλής των Ελλήνων κ. Κωνσταντίνου Τασούλα στην 9η Σύνοδο της Ολομέλειας της Κοινοβουλευτικής Συνέλευσης**

**της Διαδικασίας Συνεργασίας Νοτιοανατολικής Ευρώπης**

*Αίθουσα Γερουσίας της Βουλής των Ελλήνων, Πέμπτη 2 Ιουνίου 2022*

Αγαπητοί, κυρίες και κύριοι συνάδελφοι,

Επιτρέψτε μου να σας καλωσορίσω εγκάρδια στις εργασίες της 9ης Συνόδου της Ολομέλειας της Κοινοβουλευτικής Συνελεύσεως της Διαδικασίας Συνεργασίας Νοτιοανατολικής Ευρώπης υπό την τρέχουσα Ελληνική Προεδρία η οποία, δυστυχώς, λαμβάνει χώρα εν μέσω μιας σκληρής πολεμικής συρράξεως στην καρδιά της ηπείρου μας. Μιας συρράξεως που πέρα από τις τραγικές απώλειες σε ανθρώπινες ζωές θα έχει και ανυπολόγιστες συνέπειες για το περιβάλλον της Νοτιοανατολικής Ευρώπης αλλά και της Ευρωπαϊκής Ηπείρου γενικότερα.

Κυρίες και κύριοι συνάδελφοι,

Ως Πρόεδρος της Βουλής των Ελλήνων κατά τη διάρκεια της ετήσιας Προεδρίας της Διαδικασίας Συνεργασίας Νοτιοανατολικής Ευρώπης (SEECP) που ασκεί η Αθήνα από την 1η Ιουλίου 2021 θα ήθελα αρχικά να αναφερθώ στο ισχυρό αίσθημα ευθύνης αλλά και υπερηφάνειας που μας κατείχε από την αρχή αυτής της απαιτητικής πορείας. Η Προεδρία της Κοινοβουλευτικής Συνέλευσης της Διαδικασίας Συνεργασίας Νοτιοανατολικής Ευρώπης ταυτίστηκε για εμάς με την ευθύνη να συντονίσουμε το βουλεύεσθαι επ’ αγαθόν των 12 εταίρων μας σε αυτή την πρωτοβουλία ειρήνης και συνεργασίας, σε μια εποχή κλιμακούμενων προκλήσεων και σε μια περιοχή του κόσμου που έχει κατ’ επανάληψιν δοκιμασθεί από φυγόκεντρες δυναμικές και σκληρές συγκρούσεις. Το από κοινού βουλεύεσθαι, ωστόσο, στο όνομα της κοινής ωφέλειας, με τον τρόπο που μας δίδαξε η αθηναϊκή δημοκρατία, είναι ένας μοναδικής αξιοπιστίας μοχλός απελευθέρωσης θετικών δυναμικών σε όλα τα επίπεδα. Στόχος μας, λοιπόν, από την αρχή, υπήρξε να τον ενεργοποιήσουμε και να τον ισχυροποιήσουμε με κάθε διαθέσιμο τρόπο. Και οδηγός μας σε αυτήν την προσπάθεια υπήρξε η θετική βούληση και η ειλικρινής επιδίωξη για συνεργασία. Είμαστε πράγματι υπερήφανοι γι’ αυτό.

Από την ίδρυσή της, πριν από 25 χρόνια, η Διαδικασία Συνεργασίας Νοτιοανατολικής Ευρώπης έχει αποδειχθεί ένα απολύτως λειτουργικό όσο και παραγωγικό φόρουμ περιφερειακής συνεργασίας, βασισμένης στον σεβασμό του διεθνούς δικαίου, εμπνευσμένης από την κοινή βούληση για εμπέδωση κλίματος εμπιστοσύνης και προσηλωμένης στην από κοινού ανάληψη πρωτοβουλιών με στόχο την οικονομική ανάπτυξη, την ασφάλεια και σταθερότητα ολόκληρης της περιοχής Νοτιοανατολικής Ευρώπης, που είναι το κοινό μας σπίτι.

Σε αυτό ακριβώς το πλαίσιο η Αθήνα, ιδρυτικό μέλος της Διαδικασίας, ανέλαβε πριν από 11 μήνες την ετήσια Προεδρία της SEECP (Chairmanship in Office), για τρίτη φορά.

Εκτιμώντας ότι στην τρέχουσα παγκόσμια συγκυρία η εμπέδωση κοινής βούλησης για ασφάλεια και ευημερία και η ενδυνάμωση οριζόντιων και κάθετων δεσμών με στόχο την ανάληψη κοινής δράσης είναι το κλειδί για το μέλλον της περιοχής μας, η Προεδρία μας υιοθέτησε ως κεντρικό σύνθημά της την «Ενίσχυση των συνεργειών στην Νοτιοανατολική Ευρώπη». Η Αθήνα πίστεψε και εστίασε στην προστιθέμενη αξία των συνεργειών μεταξύ διεθνών και περιφερειακών οργανισμών, δημόσιου και ιδιωτικού τομέα, κοινωνίας των πολιτών και όλων των δρώντων σε κοινωνικό, οικονομικό και πολιτικό επίπεδο. Για την αντιμετώπιση των παγκόσμιων προκλήσεων οι πολυσχιδείς συνέργειες σε περιφερειακό επίπεδο μπορούν να αναδειχθούν σε επιλογή επιτυχίας με πολλαπλασιαστικό αποτέλεσμα.

H Προεδρία της Αθήνας συνέταξε και συνεχίζει να υλοποιεί ένα πρόγραμμα εκδηλώσεων με συγκεκριμένες προτεραιότητες, φιλοδοξώντας να δώσει στοχευμένα κίνητρα για εμβάθυνση της συνεργασίας, σε τομείς κρίσιμους με όρους επικαιρότητας, όπως η ενίσχυση της περιφερειακής σταθερότητας και της ενεργειακής ασφάλειας και η αντιμετώπιση άμεσων περιβαλλοντικών και πανδημικών απειλών, σε τομείς μεγάλης σημασίας, όπως η διασύνδεση της επιχειρηματικότητας με τους στόχους της αειφόρου, βιώσιμης και ισομερούς ανάπτυξης, αλλά και σε τομείς καθοριστικής για τη λειτουργία των δημοκρατικών θεσμών σημασίας, όπως η προστασία των θεμελιωδών ανθρωπίνων δικαιωμάτων: Μια προτεραιότητα της Προεδρίας της Αθήνας στην οποία πρωτοστάτησε η Κοινοβουλευτική Συνέλευση της Διαδικασίας Συνεργασίας Νοτιοανατολικής Ευρώπης, προετοιμάζοντας την Αναφορά για την Προστασία των Ανθρωπίνων Δικαιωμάτων και Ιδιαίτερα των Δικαιωμάτων Ευάλωτων Ομάδων, και προτείνοντας το σχετικό Ψήφισμα.

Ιδιαίτερη έμφαση έχει δοθεί από την Προεδρία της Αθήνας στην ευρωπαϊκή προοπτική των συμμετεχόντων στη Διαδικασία Συνεργασίας Νοτιοανατολικής Ευρώπης. Με βαθιά πίστη στη δυναμική των περιφερειακών συνεργασιών και βασισμένοι στην πεποίθηση ότι η δυναμική αυτή δεν μπορεί και δεν πρέπει να περιορίζεται στα σύνορα καμιάς περιφέρειας προκειμένου να επιτύχει τον απώτερο στόχο της παγκόσμιας, εν τέλει, συνεργασίας ως μοναδικής οδού για διαρκή ασφάλεια και ευημερία, αξιοποιούμε τη Διαδικασία αυτή ως εφαλτήριο για περαιτέρω ενίσχυση των φιλοδοξιών και υποστήριξη της προσπάθειας των μελών της Διαδικασίας που συνεχίζουν την πορεία τους προς την ευρωπαϊκή ολοκλήρωση.

Από την μέχρι στιγμής υλοποίηση του μεγαλύτερου μέρους του προγράμματος της Προεδρίας μας στη Διαδικασία Συνεργασίας Νοτιοανατολικής Ευρώπης έχουν προκύψει πολλά επιμέρους συμπεράσματα και απτά αποτελέσματα πρωτοβουλιών με συγκεκριμένους στόχους. Ωστόσο, φιλοδοξία μας είναι το ισχυρότερο αποτύπωμα της Προεδρίας της Αθήνας να αφορά την εμπέδωση της κοινής συνείδησης πως η περιοχή μας, αυτό το κοινό μας σπίτι, αποτελεί όχι μόνο πηγή έμπνευσης αλλά και πεδίο πραγμάτωσης για ένα μέλλον καθολικής ασφάλειας και ευημερίας.

Επιτρέψτε μου σε αυτό το σημείο, μιας και μιλάω για το μέλλον και την κοινή οικονομική ευημερία, να αναφερθώ στη χθεσινή επίσκεψή σας στο αρχαιολογικό μουσείο του Πειραιά. Στο αρχαιολογικό μουσείο του Πειραιά, το πιο μεγάλο μνημείο, το πιο μεγάλο έκθεμα είναι ένα μαρμάρινο ταφικό μνημείο ύψους 7 μέτρων από μάρμαρο του Υμηττού, ενός βουνού που στέφει την Αθήνα. Και είναι το μνημείο, όπως λέγεται, του Νικήρατου. Ο Νικήρατος, στην αρχαιότητα, ήταν ένας πλούσιος έμπορος σιταριού. Χάρη στο εμπόριο, στις εισαγωγές σιταριού, απέκτησε μεγάλη οικονομική και κοινωνική δύναμη. Αυτός ο Νικήρατος δεν ήταν Αθηναίος ούτε Πειραιώτης, ήταν από την περιοχή της ΄Ιστριας, εκεί που σήμερα βρίσκεται η Ρουμανία. Ήρθε λοιπόν στην Αθήνα και στον Πειραιά 2.500 χρόνια πριν, όταν δεν υπήρχε Ευρωπαϊκή Ένωση, όταν δεν υπήρχε SEECP, όταν δεν υπήρχε ΝΑΤΟ, όταν δεν υπήρχαν όλοι αυτοί οι σύγχρονοι μηχανισμοί συνεννοήσεως των ανθρώπων, και από την ΄Ιστρια εμπορευόμενος σιτάρι έκανε τεράστια περιουσία και δείγμα αυτής της περιουσίας είναι ο τεράστιος τάφος του. Τι μας δείχνει αυτό: ότι η ανθρώπινη συνεργασία, η ελευθερία του εμπορίου, η προκοπή των ανθρώπων δεν είναι αίτημα της εποχής μας, είναι αίτημα διαχρονικό, ανθρώπινο, το οποίο η εποχή μας οφείλει να υποστηρίξει και να υλοποιήσει. Και ό,τι αποτρέπει αυτή τη συνεργασία και την κινητικότητα και την προκοπή των ανθρώπων είναι προαιώνιο αίτημα να το εμποδίσουμε και να το σταματήσουμε.

Στον πιο σπουδαίο πολιτικό λόγο που εκφωνήθηκε ποτέ, πάλι 2.500 χιλιάδες χρόνια πριν, ο ηγέτης της Αθήνας Περικλής καμαρώνει γιατί στην Αθήνα έρχεται από όλες τις περιοχές του κόσμου όλο το εμπόριο. «Επεσέρχεται εκ πάσης γής τα πάντα». Δεν καμαρώνει μόνο για την ελευθερία και τη δημοκρατία, καμαρώνει και για τις οικονομικές σχέσεις 2.500 χιλιάδες χρόνια πριν. Άρα η δική μας αποστολή που έχει να κάνει με την οικονομική ανάπτυξη της νοτιοανατολικής Ευρώπης, με την γρηγορότερη ενσωμάτωση των ευρωατλαντικών αξιών στη Νοτιανατολική Ευρώπη και τη γρηγορότερη ένταξη όσων δεν ανήκουν σε αυτούς τους θεσμούς. Η δική μας αποστολή έχει προσταγές, έχει παραδείγματα που δεν πηγάζουν μόνο από τα κείμενα που μας ίδρυσαν, πηγάζουν από την προαιώνια ανάγκη του ανθρώπου για ελευθερία, πρόοδο και προκοπή.

Σας ευχαριστώ και εύχομαι καλή επιτυχία στο έργο μας. Κηρύσσω την έναρξη των εργασιών της 9ης Ολομέλειας της Κοινοβουλευτικής Συνέλευσης της Διαδικασίας Συνεργασίας Νοτιοανατολικής Ευρώπης.